Hallinto- ja kuntaministeri 
Henna Virkkunen
Valtioneuvosto 

Kuntalain kokonaisuudistus, demokratiajaosto

Palkansaajakeskusjärjestöt kannattavat demokratiajaoston valmistelemia kuntalain muutoksia, joita on käyty läpi yhdessä työmarkkinajärjestöjen kanssa keskustelutilaisuuksissa 2.12.2013 ja 21.1.2014.

Palkansaajakeskusjärjestöjen mielestä on tärkeää, että kunnallisia luottamustehtäviä hoitavat edustavat monipuolista taustaa ja että suurin osa luottamushenkilöistä on työelämässä myös jatkossa.

Maan hallituksen tavoitteena on toteuttaa kuntauudistus. Tavoitteena on suurentaa kuntakokoa, jonka seurauksena luottamustehtäviin kuluva aika tulee keskimäärin kasvamaan. Erilaiset pää- ja osatoimiset luottamushenkilötehtävät luultavasti yleistyvät kuntasektorilla. Tämän vuoksi on tärkeää, että kuntalakia uudistettaessa varmistetaan se, että päätoimisella luottamushenkilöllä on oikeus saada virka- tai työvapaata työstään asianomaisen toimielimen toimikauden ajaksi. Palkansaajien kannalta on luonnollista, että jos tehtävä puheenjohtajana tai varapuheenjohtajana päättyy kesken toimikauden, henkilöllä on oikeus keskeyttää virka- tai työvapaa tehtävän päättymisestä lukien.

Palkansaajakeskusjärjestöt pitävät hyvänä demokratiajaoston ehdotusta siitä, että kunnan luottamushenkilön on sovittava työnantajansa kanssa osa-aikaisen luottamustoimen hoitamista varten tarvittavasta vapaasta. Ilman työhön liittyvää painavaa syytä ei työnantajan pidä voida kieltäytyä myöntämästä vapaata osa-aikaisen luottamustoimen hoitamista varten. Työnantajan on pyynnöstä annettava kirjallinen selvitys kieltäytymisensä perusteista.

Palkansaajakeskusjärjestön mielestä valtuuston tulee päättää päätoimiselle luottamushenkilölle maksettavasta palkasta ja korvauksista sekä osa-aikaisen luottamushenkilön palkan/palkkion perusteista. Päätoimisella ja osa-aikaisella luottamushenkilöllä on oikeus saada vuosilomaa, sairauslomaa ja perhevapaata samoin perustein kuin kunnallisessa palvelussuhteessa olevalla. Kunnan luottamushenkilöllä on luonnollisesti oltava oikeus saada vapaata työstään kunnan toimielimen kokoukseen osallistumista varten.
Olisi järkevä, että kuntalain uudistamisen yhteydessä uudistettaisiin kuntalakia siten, että kunnan määräämän muun luottamustoimen hoitamista varten sekä valtuustoryhmän kokoukseen osallistumista varten tarvittavasta vapaasta, kunnan luottamushenkilön olisi sovittava työnantajansa kanssa. On tärkeää, että mikäli työnantaja kieltäytyy antamasta vapaata, työnantajan on annettava kirjallinen selvitys kieltäytymisensä perusteista. 

Kunnioittavasti,

Auli Korhonen			Antti Aarnio	
Elinkeinopoliittinen asiantuntija		Elinkeinoasioiden päällikkö 
SAK				STTK

Kristiina Kokko
Asiantuntija
AKAVA

Lisätietoja: 

SAK: Elinkeinopoliittinen asiantuntija Auli Korhonen, 040 541 4510
STTK: Elinkeinoasioiden päällikkö Antti Aarnio, 0400 381 634
Akava: Asiantuntija Kristiina Kokko, 050 342 3654